Fomat Martin – Fiľakovo 1:0 (1:0)
Futbalisti Fomatu odohrali posledný majstrovský duel 10. októbra 2020, keď v rámci 11. kola tretej ligy privítali v Žabokrekoch dovtedy neporazené Námestovo. Víťaznú sériu Oravčanov sa im neoparilo pretrhnúť a podľahli protivníkovi 2:4. O naše góly sa postarali Tibor Ďungel a Martin Garaj.
Vtedy asi málokto predpokladal, že prestávka bude trvať viac ak sedem mesiacov a až 29. mája 2021 ju ukončí súboj proti Fiľakovu. Sobotný súper našich mal dokonca ešte dlhšiu pauzu. Na jeseň stihol odohrať len deväť stretnutí, pričom na ostrý zápas naposledy nastúpil 27. septembra 2020 a doma v ňom podľahol Oravskému Veselému 0:1.
Oproti súbojom odohratým na jeseň prešla základná zostava Martina viacerými zmenami, pričom na striedačke zostali Miroslav Barčík či Tibor Ďungel a kapitánsku pásku si na ruku navliekol Christián Chovanec. Zaujímavosťou tiež bolo, že okrem brankára Pavla Hažera boli všetci ostatní hráči, ktorí vybehli na trávnik, odchovancami Fomatu.
"Bol to zámer. Pozeráme sa už dopredu a aj v ďalších zápasoch dostanú viac priestoru mladí odchovanci klubu. Potrebujeme zistiť, s ktorými môžeme počítať," vysvetlil Pavol Šuhaj, tréner Martina.
O niečo sebavedomejším dojmom pôsobili v úvode hostia, ale naši ich do čistej šance nepustili a postupne začali hru vyrovnávať. V 21. min sa otvoril priestor pred Marekom Lankom, ktorý využil rýchlosť a obišiel protihráča. Následne vnikol do šestnástky a prízemným centrom našiel nabiehajúceho Radoslava Arvensisa, ktorý z bezprostrednej blízkosti otvoril skóre. Vydarená akcia našich definitívne dostala do zápasu a v ďalšom priebehu prvého dejstva mali o niečo viac z hry. Pred odchodom do šatní sa však už skóre nezmenilo.